Návrh

Komuniké

	Vláda Slovenskej republiky na svojom  rokovaní dňa ……. prerokovala Súhrnnú správu o realizácii Národného programu ochrany starších ľudí.

V zmysle revidovaného Medzinárodného akčného plánu o starnutí (Druhý svetový summit o starnutí, Madrid, 2002) je Slovenská republika zaviazaná k aktivitám v oblasti tvorby politiky starnutia na všetkých úrovniach, vrátane národnej a medzinárodnej, a  to v troch prioritných smeroch – starší ľudia a rozvoj, pokrok v oblasti zdravia a blaha vo vyššom veku a vytvárania priaznivého a podporujúceho prostredia.

Cieľom jednotlivých zásad a princípov Národného programu ochrany starších ľudí je aplikovať všeobecné opatrenia Medzinárodného akčného plánu o starnutí na špecifické podmienky a ekonomické možnosti našej krajiny. 

Národný program ochrany starších ľudí predstavuje komplexný koncept dlhodobej stratégie starnutia populácie, zdôrazňujúc jednotlivé aspekty, ktoré starnutie populácie zo sebou prináša. Uvedenú stratégiu vnímane ako dlhodobú prezentáciu zabezpečenia kvality života staršieho človeka, odrážajúc demografické, sociálno-kultúrne a ekonomické reality 21. storočia. 

Od 1. januáru 2002 nadobudol účinnosť zákon č. 416/2001 Zz. o prechode niektorých pôsobností z orgánov štátnej správy na obce a na vyššie územné celky v znení neskorších predpisov. Z uvedeného dôvodu väčšia časť kompetencií v oblasti ochrany starších ľudí prešla do samosprávnej pôsobnosti obcí a samosprávnych krajov, a to vo viacerých oblastiach (kultúra, sociálne veci, bývanie a regionálny rozvoj,  atď). Vzhľadom na skutočnosť, že Národný program ochrany starších ľudí je, prezentáciou komplexnej celospoločenskej prezentácie je nevyhnutné, aby  sa na jeho napĺňaní a realizácii participovali aj obce a jednotlivé samosprávne kraje. 

V rámci hodnotenia zrealizovaných aktivít na podporu ochrany starších ľudí vyplynula potreba dôslednejšieho uplatňovania princípu subsidiarity, ktorý je založený predovšetkým na preferencii princípu svojpomoci a zodpovednosti občana, jeho rodiny, komunity za riešenie vzniknutej nepriaznivej situácie. 

 	Úlohou štátu naďalej zostáva vytvárať podmienky pre dôstojný život starších občanov a ich plnú integráciu do života spoločnosti.